31990R3070
L 295/3
JURNALUL OFÍCIAL AL UNIUNII EUROPENE
REGULAMENTUL (CEE) NR. 3070/90 AL CONSILIULUI
din 22 octombrie 1990
de modificare din nou a articolelor 6 și 17 din Protocolul privind definirea noțiunii de „produse originare” și metodele de cooperare administrativă la Acordul de cooperare dintre Comunitatea Economică Europeană și Regatul Hașemit al Iordaniei
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 113,
având în vedere propunerea Comisiei,
întrucât Acordul de cooperare dintre Comunitatea Economică Europeană și Regatul Hașemit al Iordaniei (1) a fost semnat la 3 mai 1977 și a intrat în vigoare la 1 noiembrie 1978;
întrucât articolul 6 din Protocolul privind definirea noțiunii de „produse originare” și metodele de cooperare administrativă (2) la acordul menționat anterior, denumit în continuare „protocol”, modificat prin Decizia nr. 3/84 a Consiliului de cooperare (3), prevede ca, odată cu schimbarea automată a datei de bază aplicabile sumelor exprimate în ECU, Comunitatea să poată introduce sume revizuite dacă este necesar;
întrucât sumele exprimate în ECU erau la 1 octombrie 1988, în unele monede naționale, mai mici decât sumele corespunzătoare valabile la 1 octombrie 1986; întrucât schimbarea automată a datei de bază ar avea ca efect, la conversia în monedele naționale respective, o reducere a limitelor efective în ceea ce privește dovezile documentare simplificate; întrucât, pentru a evita acest lucru, este necesară majorarea acestor limite exprimate în ECU,
ADOPTĂ PREZENTUL REGULAMENT:
Articolul 1
Protocolul se modifică după cum urmează:
1.
la articolul 6 alineatul (1) al doilea paragraf, suma de 2 590 ECU se înlocuiește cu suma de 2 820 ECU;
2.
la articolul 17 alineatul (2), suma de 180 ECU se înlocuiește cu suma de 200 ECU, iar suma de 515 ECU se înlocuiește cu suma de 565 ECU.
Articolul 2
Prezentul regulament intră în vigoare la 1 noiembrie 1990.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 22 octombrie 1990.